
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

УДИРТГАЛ

	Өдөр шөнө болох, жилийн дөрвөн улирал ээлж дараалан солигдох явдал байгаль ертөнцийн бодит зүй тогтоолын дагуу явагддаг үзэгдэл болохыг хэн бүхэн сайн мэддэг билээ.

	Уур амьсгал гэдэг нь аливаа орон нутгийн цаг агаарын байдлын дундаж бөгөөд манай дэлхийн нутаг орон бүрд харилцан адилгүй (хуурай, чийгтэй, халуун, сэрүүн) янз бүр байдаг.

	Энэхүү ойлголтод олон тооны физикийн болон үнэн хэрэгтээ халуун, хүйтэн, чийг, салхи, үүл, тунадас зэрэг цаг уурын бүхий л элементүүд хамаарагдах юм.

	Хуурай уур амьсгал, чийглэг уур амьсгалын нэгэн адил дулаан ба хүйтэн, халуун ба сэрүүн уур амьсгал чийгтэй ба хуурай байж болох юм.

	Манай дэлхийн бөмбөрцөг дээрх уур амьсгалын байдал олон янз учир Ландшафтын бүс бүхэн өөрийн уур амьсгалын хувьд өвөрмөц шинж чанартай. Жишээлбэл: тундрийн бүсэнд тундрийн уур амьсгал, сэрүүн бүсэнд сэрүүн бүсийн уур амьсгал, цөл нутгуудад цөлийн уур амьсгал, дулаан орон нутгуудад дулаан уур амьсгалтай байдаг. Тэрчлэн байгалийн нэг бүс хүртэл дотроо уур амьсгалын хувьд ялгаатай байдаг. Уур амьсгалыг судлагч эрдэмтэд сэрүүн бүсийн уур амьсгалыг дотор нь шилмүүст модны уур амьсгал, хус модны уур амьсгал гэх мэтээр ангилан хуваадаг.

	Гэтэл, байгалийн бүс бүхэнд бараг байдаг хот, тосгон, уул тал, дов толгод, нуга намагтай газруудын уур амьсгалыг хооронд нь жишээд үзвэл хотын төв нь захаа бодвол дулаавтар, хуурай тал нь намагтай газраас дулаан байдаг шүү дээ. Ямар нэгэн орон нутгийн уур амьсгал нь ямар ч байлаа гэсэн өөрийнхөө оршиж байгаа байгалийн бүсийн уур амьсгалын ерөнхий шинжийг хадгалж түүний нөлөөнд байдаг.

	Хүний амьдрал уур амьсгалтай хэчнээн их холбоотой болох нь мэдээжийн хэрэг. Уур амьсгал хүний амьдралын талын бүх л зүйлийг (орон байр ямархуу маягтай барих, ямар хувцас өмсөх, түүний эрхлэх ажилд хүртэл ямар нэгэн хэмжээгээр нөлөөлжээ) тодорхойлж өгчээ.

	Хойд тундр хавийн оршин суугчдын дотор анчид, цаа гөрөөс өсгөгчид олон байдаг нь жирийн хэрэг биш ээ.

	Эхлээд, хүмүүс уур амьсгалын байдалд захирагдаж байсан бол аажмаар түүнд өөрийнхөө идэвхтэй үйл ажиллагааг үзүүлэх замаар цаг агаарын элдэв бэрхшээлүүдийг даван туулж, түүнийг захирахыг эрмэлзэх болжээ. Гэлээ ч гэсэн энэ нь урьдчилан бодож боловсруулаагүй урсгалаар явагдаж байсан тул амжилтад хүрдэггүй байлаа.

	Хүмүүс одоо, олон төрлийн шинжлэх ухааныг хөгжүүлж, өөрийн мэдлэгийн хэмжээг улам их зузаатган, байгалийн үзэгдлүүдийн учир шалтгааныг таних болж түүний нууцыг тайлж чаддаг болсноороо байгалийг эрхэндээ оруулан өөрсдийн дур зоргоор захирах боллоо.

	Хувьсгалаас өмнө манай орон бараг судлагдаагүй байлаа. Харин хувьсгалын жилүүдэд ЗХУ-ын тусламжтайгаар манай үндэсний мэргэжилтэй ус, цаг уурчид төрж, өөрийн оронд ус, цаг уурын олон талын судалгааг хийх боллоо.

	Ингэснээр манай ус цаг уурчид өөрийн орны цаг агаарын байдлын онцгой горимыг танин мэдэж, түүнийг улс ардын аж ахуйн шаардлагад тохируулан мэдлэгтэйгээр ашиглахыг сураад зогсоогүй, хойшид хүний хэрэгцээнд тохируулан байгалийг өөрчилж, түүнийг захирах зорилтыг тавьж ажилладаг юм. Энэхүү зорилтыг биелүүлэхэд Зөвлөлт Холбоот Улсад шинэ тэнгисийг байгуулж, цөл говийг цэцэглүүлсэн туршлагууд сайхан үлгэр дуурайлал болох юм.

	 


АМЬДРАЛ БА УУР АМЬСГАЛ

	Амьдрал уур амьсгал хоёр салшгүй нягт холбоотой. Хэрэв манай дэлхий дээр амьдрал байхгүй бол түүний уур амьсгал нь одоогийнхоос маш их ялгаатай байх юм. Өөрөөр хэлбэл уур амьсгал нь өөрчлөлтгүй нэгэн хэвийн байдалтай байх тул манай дэлхий дээр одоогийнх шиг тоо томшгүй олон дүрсийн ургамал, амьтан байхгүй байх билээ. Эдгээрийн харилцан үйлчлэлийн явцад ургамал багагүй үүргийг гүйцэтгэнэ.

	Бид уур амьсгалын талаар тун бага мэдлээ ч гэсэн ой дахь уур амьсгал, нуга талын уур амьсгалаас ялгаатай байдгийг амьдрал дээр мэднэ. Балар ой дотор нарны гэрэл нэвт тусаж ирэхгүй учир тэнд сэрүүвтэр чийгэрхэг уур амьсгалтай байхад ойгоос гармагц халуун хуурай уур амьсгал угтана.

	Түүгээр ч барахгүй шилмүүст моддын ойн уур амьсгал нэг янз, бутлаг моддын уур амьсгал мөн өөр янз байдаг. Ургамлын төрөл тус бүр өөрийнхөө эргэн тойрон өөртөө зайлшгүй хэрэгтэй цаг уурын нөхцөлүүдийг тогтооно. Нөгөө талаар бол манай шилмүүст ой дулаан оронд дайралдахгүй. Харин халуун орны далдуу мод манай оронд ургадаггүй. Үүнээс үзвэл ургамал уур амьсгал хоёр хоорондоо салшгүй нягт холбоотой ажээ. Ургамал олон талаар уур амьсгалыг тодорхойлдог боловч түүнээс өөрөө нэлээд хэмжээгээр шалтгаална.

	Гэвч ургамлыг бодвол хүний амьдрал, үйл ажиллагаа, уур амьсгалд онцгой нөлөөлдөг.

	Тариалангийн талбай ховор орон нутгуудад хүн сүх барьж ойд гарч, модыг цавчиж эхэллээ. Цавчигдсан мод бүхэл биеэрээ ганхаж, бусад модыг шүргэсээр газар дуу чимээтэй ойчно. Дараа нь хоёр дахь, гурав дахь модыг огтолно.

	Газрыг битүү бүрхэн байсан өтгөн ойд анхны ойн жижиг сиймхий бий болно. Түүний сиймхийгээр нарны гэрэл чөлөөтэй нэвтрэн орж газрыг ээнэ. Ингэж ой анхны оршин суугчдад аажмаар маш дургүйгээр байр суурь тавьж өгчээ. Хүн түүгээр ч зогссонгүй моддыг унагасаар жижиг бутлаг ургамлын сөөгүүдийг устгасаар л байлаа.

	Ингэж ойгоос чөлөөлж авсан газар анхны талбай үүсжээ.

	Түүнд тариа тарихын тулд хүмүүс тэрхүү хэсэг газрыг хагалж эхэллээ.

	Ингэж байхдаа хүн, тэрхүү ажлынхаа хамт уур амьсгалыг өөрчлөх ажлыг гүйцэтгэж байна гэж бараг бодоогүй нь мэдээж.

	Ердөө саяхан болтол ой ургаж байсан энэ газрын хөрс нарны илчийг бараг хүлээж авахгүй байлаа.

	Одоо юугаар ч сүүдэрлэгдэхгүй бөгөөд олон жил унаж хуримтлагдсан модны навчнаас чөлөөлөгдсөн нар салхинд ил задгай байгаа энэ газар түргэн халах болсноор барахгүй түүний хамт агаарын доод давхаргын хэсэг халах боллоо.

	Анхны тарьсан ургамлууд ногоорч өдөр ирэх тутам өндөр, улам өтгөн болно... ингээд ургамал үе шатаараа хөгжиж эхэлнэ.

	Тэгвэл уур амьсгал юу болох вэ? Яах аргагүй түүнд нэлээд өөрчлөлт оржээ. Урьд хөрсний гадарга дээр ажиглагдаж байсан процессууд одоо нэлээд өндөрт ажиглагдах боллоо.

	Энэ нь юуг хэлж байгаа юм бэ гэвэл нарны эрчим хүчийг дулаанд хувиргаж тэрхүү дулааныг хуваарилагч физикийн лаборатори нь хэдийнээ ургамлын дээд хэсэгт шилжиж тэнд ажиглагдах боллоо. Одоо тэнд нарны илч нэлээд хэмжээгээр шингээгдэх ба ойх болж салхи бараг бүрмөсөн намдаж үгүй болно. Иймээс энд өдөртөө агаарын халуун хүйтэн, чийг нь хөрсний гадарга дээрхийг бодвол их байх ба харин шөнө бага байдаг тул ургамлын эргэн тойрон түүний амьдралын зохих үе шатанд маш чухал шаардлагатай тийм уур амьсгал бүрэлдэн тогтоно.

	Жишээлбэл, залаат ургамлуудад салаа мөчрүүд ургах, тэжээлийг дамжуулагч хоолой бий болох үеүдэд чийг зайлшгүй хэрэгтэй. Тийм үеүдэд өдөр, шөнөдөө ургамалд тохиромжтой 70—80 хувийн агаарын чийг тогтмол хадгалагдаж байдаг.

	Чухам тийм чийгтэй хөрсөнд ургамал маш сайн ургаж хөгжинө. Хэрэв дулаан, хуурай салхи салхилбал ургамал нь чийгийг ихээр ууршуулах боловч, хурдан өсөж эхлэх ба ургамалд тохиромжтой чийг нь хэвээр үлдэнэ. Харин хуурай салхи удаан хугацаагаар салхилж, хөрсөнд чийг бага байх юм бол ууршилт эрс багасаж ургамал унаж, заримдаа хатдаг.

	Залаат ургамал ургаж эхэллээ. Тэд түрүүлж, дараагаар нь сүүн бойжилтын шатанд шилжин орно. Чухам энэ үед чийг ихтэй байх нь ургамалд хор болохоос биш тус болохгүй. Магадгүй түүнээс шалтгаалж янз бүрийн мөөгний өвчнүүд үүсэж болох юм. Энэ үед ургамлын уур амьсгалын байдал эрс өөрчлөгдөнө. Юуны өмнө тэд ууршилтыг багасгана. Ургамлын дотор тал хуурай байдалтай болж ирнэ. Үр боловсрох үед их дулаан хэрэгтэй болох учир ихэнх дулаан нь агаарыг халаахад зориулагдана.

	Амьдрал өрнөсөөр ... ганцхан байшин байсан газар, Түдэлгүй бүтэн тосгон бий болно. Ой, тосгоноос нэлээд зайд орших боллоо. Тосгонд ногооны газар, цэцэрлэг бий болж, түүний эргэн тойронд хязгааргүй уудам тариалангийн талбай бий болжээ. Одоо уур амьсгал нэгж жижигхэн хэсэгт өөрчлөгдөөд зогсоогүй харин бүтэн районд өөрчлөгдөж хуучин ойтой байсныг бодвол нэлээд дулаан, хуурай болжээ. Хүмүүст ус хүрэлцэхгүй болсон үед тэд тариалангийн талбайд цас тогтоох боллоо. Ингэж уур амьсгал дахь жижигхэн өөрчлөлтүүд хүний үйл ажиллагааны дор тогтмол гүнзгийрч өргөжсөөр эцсийн эцэст уур амьсгалыг өөрчлөхөд хүргэдэг.

	Өөр жишээ авъя.

	Хүн мод тарилаа. Уур амьсгалыг өөрчлөх тухай бодол санаа түүний толгойд огтхон ч орж ирсэнгүй.

	Түүнээс хойш олон арваад жил өнгөрч ой өргөжин, өвслөг ургамлын нэгэн адил өөрийнхөө эргэн тойронд өөрийн онцгой уур амьсгалыг тогтооно.

	Ой модтой газар нарны илч бага тусах ба тэнд агаар зүгээр тал газрыг бодвол муу хална. Тиймээс тэнд хүйтэн бөгөөд чийглэг байдаг.

	Өдөртөө модны дээд талд газар дээрхийг бодвол нэлээд дулаан, харин үдэш эсрэг байдаг. Энэхүү хүйтэн агаар нь модыг дамжиж доошоо орж ирэх ба өглөө модны доод хэсэгт нь тал газрынхаас нэлээд хүйтэн байдаг.

	Өвөл ойд дулаавтар учир, хөрс бага хөлдөнө.

	Ой дахь агаарын чийгийн горим нь шал өөр юм. Хамгийн их харьцаат чийг (80—85%) модлогийн хэсэгт ажиглагдах ба дээш хуурай болж агаарын чийг 15—20%-д хүрдэг тул ой модны дээр ууршилт их байдаг ба ойтой газар нээлттэй тал газрыг бодвол хэзээд чийг ихтэй байдаг юм.

	Ой, салхинд маш их нөлөө үзүүлнэ.

	Агаар нь ойн цоорхойгоос 100—150 м-ийн зайтай газар өөрийнхөө хөдөлгөөнийг зогсооно. Өвлийн улиралд хар модон ойд ойгүй газрынхыг бодвол салхины хурд хоёр дахин бага байдаг.

	Цаг агаарын байдал тунгалаг, нам гүм байх үед ойн цоорхойд, нуурын эрэг хавийн салхитай адил «ойн салхинууд» үүсэж болох юм. Өдөр хүйтэн агаар ойгоос ойн цоорхой, талбай руу «урсан явна». Наранд халсан ойн цоорхойн халууныг жаахан намдааж, агаарыг нь чийгжүүлэн дээш нь хөөргөнө.

	Ой мод нь цасыг хуримтлуулж, хөрсний чийгийг ихэсгэнэ. Моддын ёроолд борооны ус тун бага нэвтрэн орж ирдэг бол тэнд тунадас манан болон цан хүүргээс их төлөв нэлээд их хэмжээгээр хуримтлагдана. Ойн хөрснөөс уурших ууршилтын хэмжээ нь тарианы талбай, нээлттэй талбайгаас уурших ууршилтын дөнгөж хагас хувьтай тэнцэнэ.

	Тэгж ой суулгаснаас тэр районы уур амьсгал нь нэлээд сэрүүн чийгтэй болжээ.

	Тэгвэл одоо, хотын уур амьсгалын тухай авч ярья.

	— Гуравхан жилийн өмнө энэ нутгаар явж байсан. Тэгэхэд энд жижигхэн тосгон байсан юм сан. Харин одоо бол... би бараг л өөртөө итгэхгүй байна. Ёстой хот болж дээ гэж ээлжит томилолтоор яваад буцаж ирээд ярьж байх сонсогдоно.

	Тэд хотын төв гудамжны дагуу баригдсан шинэ заводууд, олон давхар байшингуудын тухай, шинээр тавигдсан хар замын тухай, дулаацуулгын төв системийн тухай бүхнийг хамран ярьдаг.

	Тийм ээ, яригч, бүхнийг дурсан ярих боловч ганцхан уур амьсгалын тухай дурсан ярихыг мартдаг.

	Хот баригдсан газар нэлээд дулаан болжээ. Түүгээр ч барахгүй эндхийн жилийн дундаж халуун, хүйтний хэмжээ нь хэдэн градусаар нэмэгдэж, зарим өдрүүдэд хотын захыг бодвол хотын доторх агаарын халуун хүйтний хэмжээ 10 юм уу түүнээс илүү градусаар дулаан байх боллоо.

	Хэрэв хотын дээрээс нь ажиглан харах юм бол нарны цацрагийг чөлөөтэй нэвтрэн орохыг саатуулагч утаа, тоос шорооны үүлээр үргэлж хучаастай байхыг үзэж болно.

	Жишээлбэл Ленинград хотод, хотын захыг бодвол агаар мандлын бохир утаархаг байдал нь нарны илчийг орж ирэх хэмжээг 10—15 хувиар багасгана.

	Тэгсэн мөртөө энэхүү үүл нь хотыг дулаанаа цацруулж алдахаас хамгаална.

	Хот бол өөрөө дулааны их голомт юм. Тэр бол өөрийгөө хүрээлэн буй агаар мандлын хувьд бол түүнийг дулаацуулагч зуух мөн юм.

	Өвлийн улиралд хотод бүх байшинг халаана. Дулаан, байшингийн ханыг нэвтлэн, хүрээлэн буй агаарыг дулаацуулна. Аяархан унаж буй хөвсгөр цас, цасархгийн адил байшингийн дэргэд доошоо унахгүй дээшээ хөөрч байхыг та лав цонхоор ажигласан байх аа. Түүнийг байшингийн ханын дэргэд үүсэж бий болсон дулаан урсгалууд дээш нь хөөргөдөг болно. Хот доторх уурын дулаалгатай юм уу, гал түлдэг байшин бүхэн өөрийнхөө жижиг хэсгийн хувьд зуух бөгөөд хот бол бүхэлдээ их хэмжээний дэвсгэр нутгийн хувьд мөн л зуух юм.

	Түүнээс гадна хотод, өдөр шөнөгүй завод фабрикууд утаа савсуулах ба мөн байшин, гэрүүдийн зуухнаас дулаан утаа гарна.

	Энэхүү утаа нь дулааны нэмэгдэл эх булаг болохоос гадна усны уурыг өтгөрүүлэхэд чухал хэрэглэгддэг тоо томшгүй олон идэвхтэй жижиг хэсгүүдийг гарган өгөгч нь болдог.

	Одоо үеийн том хотуудаас ялган гаргаж буй дулааны эрчим хүч нь нарнаас хотыг хүлээн авдаг эрчим хүчний 3—5 хувьд хүрдэг.

	Энэ бол өөрчлөгдсөн, нарны эрчим хүч биш юм. Харин түүнийг хүн бий болгожээ.

	Зуны улиралд наранд халсан байшингийн төмөр дээврүүд, чулуун ханууд, хар замууд зэрэг нь хотыг хэт халаахад тус дөхмийг үзүүлдэг. Тиймээс ч зарим халуун өдөр хотод амьсгаа авахад бэрхтэй болдог.

	Хот хэчнээн өсөж томрох тусам, уур амьсгал төчнөөн өөрчлөгдөн хувирна.

	Халуун хүйтний байдал өөрчлөгдөхтэй хамт агаарын чийг, ялангуяа салхи өөрчлөгдөнө. Хот дахь агаарын эргэлт нь хотын зах түүний гадна талыг бодвол шал өөр байдаг.

	Хотын гудамжаар салхи, хоолойг дамжин урсах адил салхилна.

	Хэрэв салхи гудамж дагуу салхилбал түүний хурд нь ихэснэ. Магадгүй салхины зүг чигт перпендикуляр маягтай орших гудамжинд салхигүй нам гүм байж болох юм.

	Хот дотор, хотын талбай, цэцэрлэг, хашаа тус бүр нь өөрийн агаарын эргэлттэй, өөрийн халуун хүйтэн, чийгтэй байх бөгөөд өөрийн шуурга үүсгэж, өөрийн уур амьсгалыг бүрэлдүүлнэ.

	Мөн, хотуудад унах тунадасны хэмжээ ихэснэ. Түүний гол шалтгаан нь утаа ба тоос болно.

	Түлшийг шатаах, орон байранд цэвэр агаар оруулах зэрэгт утаа ба тоосны хамт тоо томшгүй олон тооны давсны жижигхэн тоос, уусмал, хүчлүүдийн жижиг дуслууд дайралдан оролцох ба тэр нь усны уурын өтгөрөлтийн идэвхтэй цөм болж усны ууртай маш сайн нэгдэнэ. Агаар дахь усны уурын молекул нь тийм цөмийг хурдан бүрхэн авах ба тэр нь түдэлгүй манан юм уу, борооны дусал болон хувирна.

	Фабрик заводуудын утаа бага байдаг бүтэн сайн өдөр унах тунадасны хэмжээ нь долоо хоногийн бусад өдрүүдийнхээс 10—15 хувиар бага байдгийг ч олж мэджээ.

	Хотуудад мөн тийм шалтгаанаар үргэлж манантай байдаг. Хамгийн манантай хот бол Англи улсын нийслэл Лондон хот юм. Тэнд бүтэн долоо хоногоор манан арилдаггүй ба салхигүй өдрүүдэд агаар өөр хоорондоо бараг холилддоггүй. Олон зуун мянган фабрик заводуудын яндангаас хаягдсан бүх хортой холимгууд нь доош унаж хүмүүсийн уушгинд орж, тэдний бие махбодыг хордуулж байдаг.

	Дээр бид ярьсанчлан, хотод орчин тойрныхоо агаарыг халаах нэмэлт эх булгууд байдаг. Түүний дээр газраас цацарсан дулааны илчийг эргүүлж өгдөг утааны давхарга орших бөгөөд, хотын доторх дулааны энэхүү механик дамжуулалтаас дээд тал нь хөрж, агаараа сулхан холилцон байраа солих хөдөлгөөн үзэгдэнэ.

	Үүний үр дүнд онцгой, зөвхөн энэ хотод зохицсон уур амьсгал бий болно.

	Гэтэл энэ бол хүний амьдралд хамгийн чухал, сайн уур амьсгалын нэгэн хэсэг биш юм. Иймээс хүн уур амьсгалд зохиомол аргаар нөлөө үзүүлэх, хамгийн чухал нь түүнийг хувирган өөрчлөх талаар асуудал тавих нь зайлшгүй шаардлагатай болж иржээ.

	Чухам тийм учраас ЗХУ-д хот орчны агаарыг бохирдуулбал хариуцлагад татах тухай хууль байдаг. Зөвхөн ЗХУ-д ч бус харин манай оронд ч уран барилга, хотуудын хэтийн төлөвлөгөөг тодорхой онцгой нөхцөлийн дагуу хийх болжээ.

	Одоо үеийн барилгууд нь түүний шаардлагын тооцоотойгоор баригдах боллоо. Энд нар агаараас халхлагдсан барилгууд үгүй болж, гудамж өргөн болж, олон тооны цэцэрлэг талбайтай боллоо. Том үйлдвэрийн төв хотуудыг дагуулж утаа, шороо тоос байхгүй, гэрэл гэгээ ихтэй, ногоон модтой дагуул хотуудыг барих болжээ. Хортой холимгоороо агаарыг бохирдуулагч фабрик заводуудыг аль болохоор хотоос зайдуу барих болжээ.

	Хэдэн жилийн дараагаар манай дэлхий дахины уур амьсгал хэрхэн хувирах тухай тодорхойлохыг эрдэмтэд одоогоос оролдож байна. Бодис зүйн ерөнхий Обсерваторийн1 судалснаар манай дэлхий нарнаас жилд дунджаар 49—50 килокал/см2 дулаан авна. Ус, нүүрс, нефть шатдаг хий зэргийг шатаах замаар одоо үед хүний гарган авч байгаа бүх эрчим хүч нь нарны цацрагийн зөвхөн 0,5 хувьд хүрэх юм. Гэвч том хотуудад тэр нь 5—10 хувьд хүрдэг.

	Эрчим хүчний өсөлт, үйлдвэрлэлтийн хөгжилтийн хэмжээгээр, хүний гаргаж буй эрчим хүч дунджаар жилд 4 хувиар өсөх юм. Гэлээ ч гэсэн ойрын жилүүдэд эрчим хүчний өсөлт жилд 10 хувь хүрч болно гэж үзэх үндэстэй юм.

	Профессор М. И. Будыкогийн хийсэн тооцоогоор бол 70—80 жилийн дараа хүмүүсийн гарган авах эрчим хүчний тоо хэмжээ нь одоо үед манай дэлхийн нарнаас хүлээн авч буй эрчим хүчтэй тэнцэх юм.

	Өөрөөр хэлбэл тун удаан биш хугацааны дараа нэг хавтгай дөрвөлжин см дэлхийн гадарга бүхэнд 50 биш, харин 100 килокалори дулаан жилд авдаг болох юм.

	Үүнээс авч үзвэл, манай дэлхийн гадарга агаар мандал шиг зайлшгүй халж ирэх ба тэгэхэд хүн төрөлхтний өмнө уур амьсгалыг дулаан болгон өөрчлөх талаар асуудал тавигдаад зогсохгүй, харин илүүдсэн нэлээд хэмжээний дулааны эрчим хүчийг огторгуйн уудамд шилжүүлэх шаардлагатай болж ирнэ. Ирээдүйд техник маш их хөгжсөн цагт түүнийг амархан гүйцэтгэж чадах юм. Одоо бид тэрхүү өөрчлөлтийн бүх холбогдлыг бүрэн төсөөлнө гэдэг бэрхтэй.

	... Манай дэлхий дэх ус агаарын халуун хүйтэн нь дулаарч, нэг янзтай болох нь дамжиггүй. Хойд, өмнөдийн маш их ялгаа арилна. Туйлын мөсүүд хайлна. Хойд туйл нь байгалийн асар том хөргөгч байхаа больж, хүмүүс цасан шуурга зэргийг мартана. Асар уудам мөсөөр хучигдсан талбай алга болж, тэр талбай дээрээс нарны дулааны илч огторгуйн уудам өөд ямар ч үр ашиггүй ойн сарниж алга болохоо байна.

	Уур амьсгалын бүсүүдийн хэлбэр дүрс өөрчлөгдөх ба сургуулийн сурагчид зөвхөн сурах бичгээс одоогийн газар зүйн бүсүүдийг мэдэх болно.

	Агаарын эргэлт өөрөөр явагдах болж, циклон, эсрэг циклон өөр болж, салхины хүч намдаж, хүчтэй салхи, ураганы2 тоо цөөрнө.

	Ингэснээр манай дэлхий дулаарч ирэх ба тэр нь ууршилтын их болох нөхцөл нь болно. Өмнөд нутгууд улам хуурай болж, хойд нутгууд улам чийгэрхэг болно.

	Ерөнхийд нь хэлбэл, манай дэлхийн уур амьсгалын байдал одоогийнхоос шал өөр болно гэж хэлэх бүрэн үндэстэй юм.

	Хэрэв, үнэхээр л тийм юм бол одоо уур амьсгалд нөлөө үзүүлэхийг оролдох хэрэг байгаа юм уу? гэж уншигч бодож болох юм. Түүнийг өөрчлөхийн тулд хөдөлмөр, цаг, ард түмний мөнгийг зарцуулах шаардлага байна уу? Үйл явдлын явцыг харж, тэр нь чухам юунд хүргэхийг харзнах нь зүйтэй юм биш үү? Үгүй, тийм биш юм. Зуу - хоёр зуун жил гэдэг бол маш их хугацаа юм. Одоо улирлын цэвдэг, шороон шуурга, ган гачиг, цөлөрхөг нутгуудад ус дутагдалтайн адил, хүн төрөлхтөнд хойд туйлын мөс одоо саад болсоор байгаа юм.

	Энэ бол зөвхөн хэргийн нэг тал юм.

	Хоёр дахь нь техник, эрчим хүч, хот суурин газрууд өсөх зэргээс шалтгаалж «санаа зоригоос гадуур» өөрчлөгдөх, уур амьсгалын өөрчлөлтүүд нь бүх тохиолдолд хүмүүст ашигтай биш юм.

	Хойд туйлын мөс хайлж, ерөнхий дулааралт болж, хүчтэй шуурга, ураган салхинууд цөөрнө гэдэг бол маш сайн хэрэг. Харин өмнө зүгийн нутгууд улам хуурай болж, олон гол мөрөн нууруудын ус татарна гэдэг бол муу хэрэг ээ.

	Үүнээс үзэхэд, түүний бүх хор холбогдлыг урьдчилан харах нь хүн төрөлхтөнд тун чухал аа.

	Хэрвээ, урьд өмнө хот суурин, заводуудыг барьж байгуулах, модыг огтлохдоо өөрчлөгдөж болох уур амьсгалын өөрчлөлтүүдийн тухай хүн юу ч боддоггүй байсан бол одоо том том төсөл төлөвлөгөөнүүдийг зохиохдоо: уур амьсгал юу болох бол гэдэг асуудлыг заавал тавих болжээ. Уур амьсгалын байдал сайжрах уу, эсвэл муудах уу?

	Хэрэв түүний хариу нь муу гэж гарах юм бол тэр дор нь төсөл төлөвлөгөөг өөрчилж, шаардлагатай залруулгыг хийх юм уу, зарим үед түүнийг бүрмөсөн орхиход ч хүрдэг явдал бий.

	Хэрэв бид өөрийн орон нутаг, газар шороог хүний амьдралд хамгийн тохиромжтой болгон өөрчлөхийг хүсдэг бол бид уур амьсгалыг өөрчлөн хувиргах ажлыг хамт хийлцэх ёстой.

	Бид шинэ хот суурин зэргийг хэрхэн төлөвлөн барьж байгуулдаг бол уур амьсгалыг мөн тэгж л төлөвлөн сайжруулан өөрчлөх ажлыг хийж байгаа хэрэг.

	Байгалийг өөрчлөх агуу их төсөл төлөвлөгөөнүүд тус бүр нь (Жишээ нь: ЗХУ-д хойд мөрнүүдийн урсгалыг урагш нь эргүүлэх, дундад Азийн цөл говийг усжуулах, Дунай мөрний цутгалын хавь газрыг услах. Хятадын Шар мөрнийг хүн эрхэндээ оруулсан зэрэг нь) цөм уур амьсгалыг сайжруулахад тусгалаа олжээ.

	Хэрэв хүн төрөлхтөн олон зуун жилийн турш уур амьсгал, түүний бүрэлдэн тогтох, хөгжих хуулиудын тухай мэдлэгийг олж, уур амьсгалыг судлах ухааны зайлшгүй шаардлагатай мэдээ сэлтийг хуримтлуулаагүй байсан бол уур амьсгалыг өөрчлөн хувиргах асар том төсөл төлөвлөгөөнүүдийн тухай одоо ярихын ч хэрэггүй байсан гэдэг нь бүхэнд илэрхий.

	 


СУДАЛГААНЫ ТҮҮХЭЭС

	Хүй нэгдлийн үеийн нийгмийн хүн жилийн улирлуудын зайлшгүй өөрчлөгддөгийг мэддэг байсан ба хүйтэн нойтон, хүчтэй шуурган салхи зэрэгт урьдаас бэлтгэлтэй байдаг байжээ.

	Аажмаар, бидний өвгүүдийн дотроос хамгийн их юмыг ажигламтгай нь орон нутгийн шинж байдлаар бороо орох, салхи гарах зэргийг урьдчилан хэлж сурчээ. Үе улиран дамжсаар манай үеийг хүртэл малчдын дунд яригдсаар ирсэн цаг агаарын талаарх ажиглалтаас хэдийг дурдвал: Од анивалзан хөдөлж байвал хүйтрэх, нар шингэхдээ улаан туяатай байвал салхи хөдлөх, үүлтэй байвал маргааш нь бүрэг өдөр болох, өндөрт дугуй солонго татвал аадар бороо орохын шинж, доогуур нарийхан ташуу солонго татаж байвал зүс бороо орох, оготно хөеөгөө аргалаар дарвал өн болох, чулуугаар дарсан байвал зуд болох гэх зэрэг болно. Энэ мэтээр, уур амьсгалын тухай бүх мэдлэг олон зуун жилийн турш хуримтлагдсаар иржээ.

	Нэлээд хойно, хүмүүс унаа унаштай болсны дараа бусад оронд аялах болж, бусад орны уур амьсгал өөрийн орныхоос нь ялгаатай байдгийг үзээд гайхан ажиглах болжээ.

	Манай тооллоос өмнө 484-өөс 425 онуудад амьдарч байсан эртний грекийн түүхч ба газар зүйч Геродот3 Скифийн эрс тэс уур амьсгалыг гайхан биширч:

	 

	«... Өвөл нь өөрийнхөө шинж чанараар бусад бүх орныхоос ялгаатайгаар барахгүй бүхэл өвлийн турш (манай бороотой үед) тэнд бороо бараг ордоггүй бөгөөд харин зундаа тэр тасралтгүй ордог байна» 

	 

	гэж бичсэн байдаг.

	Уур амьсгал «Климат» гэдэг үг бол грекээр, налуу гэсэн үг бөгөөд өөрөөр хэлбэл газрын гадаргатай харьцах нарны цацрагийн налуу гэсэн утгатай үг ажээ. «Климат» гэдэг үгэнд тийм утга оруулснаараа грекчүүд үнэн байдлаас нэг их хазайгаагүй ажээ.

	Үнэхээр ч манай дэлхийн янз бүрийн бүсүүдийн уур амьсгал нь нарны цацраг туяа зохих өргөргийн газар нутагт ямар өнцгөөр тусахаас шалтгаална.

	Манай тооллоос өмнө 200 жилийн үед грекийн эрдэмтэн Плибий нарны гэрлийн тусалтын налуугаар манай дэлхийг хоёр халуун, хоёр сэрүүн ба хоёр хүйтэн, бүгд 6 бүс болгон хуваасан билээ. Үүнээс хойш олон зуун жилийн турш өргөргийн хоёр дугуйгаар хязгаарлагдсан манай дэлхийн гадаргын нэгэн хэсгүүдийг уур амьсгалын бүсүүд хэмээн ойлгох болжээ.

	Хүмүүсийн аялах нь улам ихсэх тусам таних мэдэхгүй өөр орон нутагтай танилцах болж, цаг агаарын янз бүрийн үзэгдлүүдтэй дайралдах болсон нь газрын гадаргууг дээрх янзаар уур амьсгалын бүсүүд болгон хуваасан нь туйлын үнэн гэдэг нь эргэлзэл төрүүлэх боллоо.

	Нэг бүсийн өөр өөр орон нутгуудад уур амьсгал харилцан адилгүй байлаа. Далай тэнгист ойр газрын уур амьсгал зөөлөн дулаан, өндөр уултай орон нутгуудад уур амьсгал нэлээд эрс тэс, түүгээр ч барахгүй өндөр уулын оргилын уур амьсгал нь уулын бэл, нам газрынхаас шал өөр, нээлттэй тал газрын уур амьсгал ой тайгын уур амьсгалаас өөр ялгаатай байлаа. Мовсес Хоренацийн «Армени орны түүх» гэдэг номд (манай тооллын V зуунд) Армени орны баруун хойд хэсгийн уур амьсгал чийгтэй, төвийн өндөрлөг хэсэгт зун халуун, хуурай харин өвөлдөө цасгүй хүйтэн байдаг гэж бичсэн байдаг.

	Энэ мэтчилэн уур амьсгал гэдэг нь одон орны судлалын ойлголтоор зогсохгүй, газар зүйн орчин тойрны салшгүй нэгэн хэсэг нь мөн юм.

	Цаг агаарын байдлын тухай сонин зүйлүүд янз бүрийн орон нутгуудад он дарааллын бичгүүдэд тэмдэглэгдсэн байдаг.

	Хойд Новогородын ба Псковын он дарааллын бичгүүдэд гол төлөв гол мөрнүүдийн усны түвшний тухай, өмнөд Софийн он дарааллын бичигт ихэнхдээ ган гачиг, өөрөөр хэлбэл зохих орон нутагт голчлон ноёрхох үзэгдэлд анхаарлаа тавьсан байдаг.

	XVII зууны үеэс эхлэн Москвагийн хааны ордны дэргэд «тусгай дэвтрүүд» хөтлөгдөх болж, цаг агаарын үзэгдлүүдийг тогтмол тэмдэглэх болсон нь үнэн хэрэгтээ Москва хотод цаг агаарын талаар хийгдсэн анхны системчилсэн ажиглалтууд байлаа.

	Энгийн багажууд: термометр (Г. Галилей), барометр (Э. Торчечелли сэдсэн), флюгоф зэргийг хүмүүс зохион бүтээтэл олон зуун жил шаардагдсан бөгөөд хүмүүс түүнийгээ ашиглан янз бүрийн орон нутгийн уур амьсгалд тооны талын үнэлэлтүүдийг хийж чадах болжээ.

	XVIII зууныг хүртэл хүмүүс халуун хүйтэн, даралт, салхины зүг, хурдыг хэмжиж чадахгүй байлаа. Орост 1722 оноос I Петрийн шийдвэрээр цаг агаарыг ажиглах болжээ.Тэр үед анхны Оросын шинжлэх ухааны академи байгуулагдсан бөгөөд Петр хаан «хааяагүй цаг уурын ажиглалтыг хийх, хамгийн чухал цэгүүдэд найдвартай хүмүүсийг ажиллуулахыг» академич нарт сануулжээ. Энэ нь үнэн хэрэгтээ тусгай цаг уурын ажиглалтыг хийх цэгүүдийг байгуулна гэсэн хэрэг байлаа.

	Ингэж анхны нэлээд болхидуу «цаг уурын станцууд» 1733 онд Казаньд, дараа нь Екатеринбургт (Свердловск), Томск, Иркутск, Нерчинск болон бусад газруудад байгуулагджээ.

	Анхны ажиглагч нарын хийсэн материалуудыг үндэслэн XVIII зууны дунд үед Орос улсад уур амьсгалын байдал ямархуу байсан тухай төсөөллийг авч болох юм.

	Олон шинжлэх ухаанд өөрийнхөө хувь нэмрийг оруулсан Михаил Васильевич Ломоносов салхины хамгийн их хурд ба зүг чигийг тодорхойлох анемометр, тэнгисийн барометр ба бусад багажуудыг зохион бүтээж цаг уурыг судлах талаар шинжлэх ухаанд өөрийнхөө хувь нэмрийг оруулжээ. 1751 онд Петербург хотод дэлхийд анх удаа «өөрөө бичигч багажтай цаг уурын обсерватори» ажиллаж эхэлсэн билээ. Түүнийг үндэслэн байгуулагч нь мөн Ломоносов байлаа.

	Цаг уурын багажууд бий болохтой хамт, цаг уурын ажиглалтуудыг тогтмол хийх боллоо. Агаарын халуун хүйтэн, салхины хурд, зүг чиг, агаарын даралт ба чийг зэргийг хэмжиж, бороо ба цас, аадар бороо, манан, шуурга мөндөр зэрэг цаг агаарын үзэгдлүүдийг багажгүй нүдэн баримжаагаар тэмдэглэж байлаа.

	Энэхүү ажиглалтуудыг боловсруулж, эрдэмтэд тэр орон нутгийн олон жилийн цаг агаарын горимын шинж чанарыг тодорхойлох боллоо.

	Тийм маягаар тэд уур амьсгалын тухай газар зүйн мэдээ баримтаас гадна физикийн мэдээ сэлтүүдийг олж авах боллоо. Гэвч энэхүү мэдээ сэлтүүд нь зохих шаардлагыг гүйцэд хангаж чадахгүй тийм мэдээ сэлтүүд байлаа. Тэр мэдээ сэлтүүд нь улс орны уур амьсгалыг бүхэлд нь, тэр ч байтугай физик газар зүйн янз бүрийн нөхцөлүүдэд орших (тал ба говь нутгууд, уул түүний хөндий, гол мөрөн, далай тэнгисүүдийн эрэг хавийн нутаг) орон нутгуудын уур амьсгалын шинж байдлыг бүрэн үзүүлж чадахгүй байлаа.

	XVIII зууны хоёрдугаар хагаст цаг уурын судлал тусгай шинжлэх ухаан болжээ.

	Түүнийг тусгай шинжлэх ухаан болоход Ломоносов, Америкийн В. Франклин, Германы А. Гумбольдт ба Г. Дове болон бусад олон эрдэмтдийн судалгаа шинжилгээнүүд маш чухал үүргийг гүйцэтгэжээ.

	XIX зууны дунд үед цаг уурын анхны төв институт түүний дотор Петербург дахь ерөнхий физикийн обсерватор (1849) байгуулагджээ. Судалгааны урьдчилан мэдээлэх (Синоптикийн) арга бий болж (Францад У. Леверье, Англид Р. Фицрой), анхны цаг уурын албууд байгуулагдлаа.

	Цаг уурын станц салбаруудын тоо улам улмаар өсөж өргөжсөөр, уулын оргил ба уулын хөндий, тэнгис ба цөл говиуд зэрэг хэрэгтэй газрынхаа уур амьсгалыг тодорхойлж чадах тийм хэмжээнд хүртэл өсжээ.

	Энэхүү станцуудаас авдаг ажиглалтын материалууд нь агаар мандлын физикийн тухай хүний мэдлэгийг хэмжээгүй их өргөжүүлж шинжлэх ухаан ба практикийн маш их холбогдлыг үзүүлжээ.

	Юуны өмнө эрдэмтэд орон нутгийн зохих хэлбэр байдалд хамаарагдах уур амьсгалын хамгийн чухал зүй тогтоолыг тогтоож чаджээ.

	Жишээлбэл халуун хүйтэн, даралт, салхи ба чийг өндрөөс өөрчлөгддөг ажээ.

	Ууланд гарахад агаарын халуун хүйтэн 100 м тутамд 1 градусаар буурах ба энэхүү түвшинд агаарт халуун хүйтний хэмжээ дээшлэх тутам зөвхөн 0,5 градусаар буурна.

	Агаарын даралт нь жишээлэхэд өндрөөс 100 м тутамд 9—10 мм-ээр багасна.

	Өндрөөс салхи ихсэх ба чийг мөн өснө. Багажуудын тусламжтайгаар хийгддэг ажиглалтууд нь уур амьсгал бүрэлдэн тогтохын бас нэг чухал хэсэг агаар мандлын эргэлт гэгчийн нөлөөг илрүүлэн судлахад их бололцоо олгожээ. Нарны дулаан илч газар зүйн нөхцөлүүдтэй нийлж уур амьсгалын зөвхөн орон нутгийн онцлогийг бүрдүүлдэг байна. Гэтэл агаар мандлын эргэлт нь нэг газраас нөгөөд асар их агаарын массуудыг авчирч, газрын гадарга дээр дулааныг үндсэнд нь хуваарилдаг байна.

	Зураг № 1

	 

	 

	Тэрхүү агаар нь өмнө зүгээс байна уу, хойноос байна уу, тэнгис далайгаас байна уу, аль эсвэл цөл говиос байна уу, түүнээс л уур амьсгалын эрс тэс байх эсэх, хуурай чийгтэй байх нь шалтгаална.

	Тийм маягаар уур амьсгал нь нарны цацрагийн «налуу» байхаа больж, тэр нь тэрхүү орон нутгийн физикийн хэмжигдэхүүнүүдийн маш төвөгтэй нийлбэр буюу тэр орон нутгийн цаг агаарын олон жилийн горим болжээ.

	Манай дэлхийн аль ч орон нутагт уур амьсгал нь нарны дулааны илчний тоо хэмжээ ба нарны цацраг, газар зүйн нөхцөл (өргөрөг, тус нутгийн өндөр, газрын гадаргын шинж байдал г. м.) ба агаар мандлын эргэлт энэ гурван зүйлийн нэгэн зэрэг харилцан нөлөөллийн дор бүрэлдэн тогтоно.

	Дэлхийн орон нутаг бүрд эдгээрийн орших хэмжээ харилцан адилгүй байдаг бөгөөд тийм учраас орон бүрийн уур амьсгал харилцан адилгүй байдаг.

	 


УУР АМЬСГАЛ БҮРЭЛДЭН ТОГТОХ 

	Нар ба уур амьсгал

	Нар бол эрчим хүчний агуу их эх булаг мөн. Секунд тутамд түүний цацруулдаг дулааны тоо хэмжээ нь 11600 сая тонн чулуун нүүрсийг шатаасантай тэнцэнэ. Түүний манай дэлхийд ирүүлж байгаа эрчим хүч нь тус бүр 400 морины хүчтэй 550 000 000 000 уурын машиныг нэгэн зэрэг ажиллуулбал гаргах дулааны тоо хэмжээтэй тэнцэнэ.

	Нар бүх амьд бие махбодод гэрэл ба дулааныг өгнө. Манай дэлхий дээр дулааны, механикийн, цахилгааны зэрэг бусад төрлийн эрчим хүч болон хувирсан нарны цацрагийн эрчим хүч нь агаар мандал ба манай дэлхийн гадарга дээр физикийн бүх үзэгдлүүд, үйл явдлууд үүсэн бий болох анхны шалтаг нь болдог.

	Нар байдгийн үрээр тэнгэрт үүл хөвж, бороо оруулж, цаг агаарын аюултай үзэгдлүүд явагддаг.

	Түүний оролцоогүйгээр цас хайлдаггүй, гол урсдаггүй ба хүмүүс удаан хугацааны хөдөлмөрийн үр дүнд сайн ургац авч чаддаггүй билээ. Хуурай салхи салхилж ган гачиг болох, тайфун салхи салхилж бүхэл бүтэн хязгаар нутгийг хоослох, гэнэт гол мөрөн үерлэж тариалангийн талбайг ус авах зэрэгт буруутан этгээд нь хэн бэ? Өнөөх л нар... 

	Нар манай дэлхийд асар их хэмжээний эрчим хүчийг илгээж байна. Хэрэв манай дэлхийн агаар мандлын дээд хил дээр нарны илчинд перпендикуляраар хар өнгийн хавтгай дөрвөлжин см-ыг байрлуулбал минут тутамд тэр, нарнаас хоёр калори дулааныг хүлээн авч байх болно.

	Зураг № 2

	 

	Жилийн турш саруудаар янз бүрийн өргөргүүдэд см2 талбай дээр хүрч ирэх нарны дулааны тоо хэмжээг килокалориор үзүүлжээ.


Гэвч, манай дэлхийг хүрээлэн байдаг агаар мандал нь нарны илчний нэлээд хэсгийг барьж саатуулдаг. Нэг дөрвөлжин сантиметр газрын гадаргын талбай цэлмэг өдөр үдээр экватор дээр хоёр биш, харин 1,5—1,7 калори дулааныг минутад шингээнэ.

	Хэрэв манай дэлхий агаар мандлаар хүрээлэгдээгүй байгаад, манай дэлхийн тэнхлэгт нарны цацрагийн тусах налуу өнцөг харилцан адилгүй байлаа ч гэсэн, манай дэлхийн бүх бүсүүд, түүний дотор, туйлууд ба экватор нь бүхэл жилийн турш адилхан минутад 2 кал/см2 дулааныг хүлээн авах сан билээ.

	Харин туйлын орчмын газрын гадарга дулааныг зөвхөн зун, тэгсэн мөртөө хоногийн турш бүтэн авах байсан ба экватор дээр бүхэл жилийн турш тэгэхдээ харин өдрийн цагуудад дулааныг авах ба чухам түүнд түүний ялгаа нь орших байсан.

	Гэвч үнэн хэрэгтээ бүх зүйл төвөгтэй байдаг. Агаар мандалд хүрч ирмэгц нарны цацраг нэлээд өөрчлөгддөг. Нэгдүгээрт, агаарын молекулууд, усны уурын жижиг хэсгүүд, үүлэн дэх усны жижиг дуслууд ба тоосорхгууд нарны гэрлийг агаар мандлаас цааш нь ойлгодог тул тэд нь эргэлтгүй алдагдана.

	Агаар мандалд 1 жилийн турш хүрэлцэн ирэх нарны цацрагийн 42 хувь нь дунджаар ойж алдагддаг.

	Хоёрдугаарт, нарны цацрагийн зарим хэсэг нь агаар мандал дотроос сарниж алдагдана. Тэр нь агаар мандал хэчнээн тоосорхог бохир байхад, төчнөөн их байна.

	Тэнгэр нь нягт үүл манангаар битүү бүрхэгдсэн үед нарны цацраг газрын гадаргад ер хүрч ирэхгүй ба бүхэл бүтнээрээ агаар мандалд сарнина.

	Манай дэлхийн хувьд авч үзвэл, агаар мандалд бүх нарны цацрагийн 14 хувь нь сарниж алга болно.

	Энэхүү ажиллагаа нь агаар мандлын цэвэр тунгалаг болоод нарны өндөр мөн түүнчлэн газрын гадаргын шинж төрхөөс шалтгаална гэдгийг хэлэх хэрэгтэй. Нар хэчнээн өндөрт орших тусам түүний цацраг туяа төчнөөн бага сарнина. Цэлмэг өдөр нарны өндөр 10° байхад нарны өндөр 60°-т байх үеийнхээс нарны цацрагийн сарних хэмжээ дөрвөөс тав дахин хүчтэй байдаг. Чухам тийм учраас туйлын орон нутгуудад нарны өндөр бага байдаг тул газрын гадарга тун бага хэмжээний нарны шууд цацрагийг хүлээж авдаг байна.

	Иймээс нарны өндөр 60° байхад нарны цацраг 1,4 нарны өндөр 30° байхад нарны цацраг дөнгөж 1.1 кал/см2 мин байдаг байна. (Зураг № 3-ыг үз).

	Гэвч эрчим хүчний эрдэмтдийн тооцоолон бодсоноор жилийн турш нарнаас ба тэнгэрээс манай дэлхийн газрын гадарга дээр хүрэлцэн ирдэг бүх дулааныг, газар дээр бүгдийг тогтоон барьж чадвал 1.3х1024 калори дулааныг барих ажээ. Түүгээр ч, манай дэлхийг бүхэлд нь бүрхсэн гучин сантиметрийн зузаантай мөсийг хайлуулж болох ажээ.

	Гэвч, нар ба тэнгэрээс шууд ба сарнисан цацрагийн хэлбэрээр хүрэлцэн ирэх бүх цацрагт эрчим хүчийг манай дэлхийн газрын гадарга шингээж авч чаддаггүй. Түүний нэлээд хэсэг нь газрын гадаргаас агаар мандал өөд ойно. Манай дэлхийн бөмбөрцгийн хувьд дунджаар, ойсон цацрагийн хэмжээ нь 4 хувьд хүрэх ба янз бүрийн гадаргад тэр хэмжээ нь харилцан адилгүй өөр өөр байдаг.

	Ойсон цацраг нь юуны өмнө нарны цацраг хүрч ирэх гадаргын шинж байдлаас шалтгаална.

	Хэрэв нар өндөрт байвал, хагалсан газар нь нарны цацраг илчний 88—90 хувийг шингээж 10—12 хувийг ойлгоно, тэгвэл, улаан буудай тарьсан талбай нарны цацрагийн 25 хувийг, ой 10—18 хувийг, цасаар хучигдсан тал нутаг 75—90 хувийг тус тус ойлгоно.

	Чухам тийм учраас Антарктидын төв хэсэгт зуны улиралд, цаг агаарын байдал тогтуун, цэлмэг байхад жилийн энэ улиралд зургаадугаар эх газар дээр экватор дээр ирдэгтэй бараг адил хэмжээний дулаан хүрэлцэн ирдэг боловч тэнд цас мөсүүд хайлдаггүйгээр барахгүй агаарын халуун хүйтний хэмжээ 20—25° хүйтнээс дээшилдэггүй байна.

	Ингэж, цацрагийн ойх нь тэр гадарга цайвар юм уу бараан болохоос шалтгаална.

	Түүнээс гадна цацрагийн ойлт нь нарны цацрагийн гадарга дээр тусах тусгалын өнцгөөс шалтгаална.

	Тэгвэл одоо нарны цацрагийн үлдсэн хэсэг юу болдгийг авч үзье. Тэр нь газрын юм уу, усан гадаргад шингээгдэж, цацраг илч нь дулааны эрчим хүч болон хувирна. Манай дэлхийн газрын гадарга нь дунджаар бүх цацрагийн 44—45 хувийг шингээн авч, цөмийг нь тогтоон барьж чаддаггүй.

	Газар дээрх биетүүд усан дуслууд ба тоосорхог, агаар, модод, хөрс, мөн цас мөсүүд дулааныг гадагш цацруулдаг гэдэг нь физикээс бидэнд илэрхий билээ.

	Тийм ч учраас газар ба агаар мандал хоёрын хооронд тогтмол дулааны солилцоо явагдаж байдаг. Гагцхүү үүнд манай дэлхийн шингээсэн бүх дулааны хагас хувь нь оролцдог. Гэвч, энэхүү дулааны солилцоо нь манай дэлхийд үр ашиггүйгээр өнгөрдөг. Янз бүрийн биетүүд дулааныг янз бүрээр гадагш цацруулдагт хэргийн бүх гогцоо оршино. Биетийн халуун хүйтний байдал хэчнээн их байх тутам тэр нь дулааныг төчнөөн хэмжээгээр алдана.

	Агаар мандлын дундаж халуун хүйтэн нь газрын гадаргын халуун хүйтнээс бараг үргэлж бага байдаг. Үүнээс үзэхэд агаар мандлаас гарах дулааны цацраг, газрын гадаргаас цацрах дулааны урсгалаас ихэнхдээ бага байдаг.

	Дээр хэлсэн бүх зүйлийн дүнг гаргаж цацраг дулааны балансыг бодож гаргахыг оролдъё.

	Манай дэлхий дээр цацрагийн хоёр урсгал: нар ба тэнгэрийн богино долгионы цацраг туяа хүрэлцэн ирдэг бөгөөд түүний дүнд манай дэлхий дунджаар нарны бүх эрчим хүчний 44 хувь, мөн агаар мандлын дулааны цацрагаас бүх нарны эрчим хүчний 16—18 орчим хувийг хүлээн авдаг гэж дээр тогтоосон билээ. Мөн тийм ойсон, дунджаар нарны эрчим хүчний 4—5 хувьд хүрэх нар ба тэнгэрийн богино долгионы цацраг ба бүх нарны цацрагийн 20 хувьд хүрэх манай дэлхийн дулааны цацрагууд нь манай дэлхийгээс алдагдаж байдаг.

	Манай дэлхий дээр хүрэлцэн ирж буй бүх цацрагийн дулаан ба дулааны илч, манай дэлхийгээс цацран алдагдаж байгаа дулааны цацраг хоёрын ялгаврыг бид үлдсэн цацраг хэмээн нэрэлдэг билээ. Тэр нь манай дэлхийн хувьд бүх нарны эрчим хүчний 38 орчимд хүрнэ. Энэ үлдсэн цацраг нь манай дэлхий дээрх бүх эрчим хүчний эх булаг манай ертөнц дээр амьдрал өрнөн хөгжихийн эх булаг нь болдог. Энэ нь үнэн хэрэгтээ уур амьсгалыг бүрэлдүүлдэг.

	Зуны улиралд өдөр хөрс, дулааныг авах ба түүнийгээ шөнө нь алддаг.

	Зуны улиралд өдөр хөрс, дулааныг авах дулаан нь алддагаас их байдаг тул жилийн энэхүү улиралд хөрс нь дулааныг хуримтлуулж авна.

	Намар болж, өдөр богино болж, шөнө уртасна. Ирэх дулааны хэмжээ өдрөөс өдөрт багасаж, шөнө дулаанаа алдах нь ихэснэ. Намрын өдөр шөнө тэнцэх үе болоход өдөр хүлээж авах дулааны хэмжээ нь шөнө алдах дулааны хэмжээтэй тэнцэнэ. Цаашид өдөр нь шөнөөс богино болж ирнэ. Намар хожим (орой. ЦБ) болж ирэхэд өдөр хүлээж авах дулааны хэмжээ улам багасаж, шөнө дулааныг алдах нь улам ихэснэ. Үлдсэн цацраг нь намар хожмоор юм уу, өвөл хоногийн турш хасах тэмдэгтэй байх болно.

	Хавар эхлэхтэй хамт бүх зүйл эсрэг маягаар явагдана. Үлдсэн цацраг нь жилийн янз бүрийн улиралд янз бүрийн гадаргад харилцан адилгүй байх нь бүхэнд илэрхий.

	Жишээлбэл Антарктидад үлдсэн цацраг жилийн турш 0-ээс бага, өөрөөр хэлбэл энэ нутаг нь нарнаас хүлээж авсан дулаанаас их дулааныг алддаг байна.

	Энэ нь тэнд агаарын халуун хүйтэн төчнөөн бага байдаг шалтгаануудын нэг мөн юм.

	Цаг уурчид ЗХУ-ын дэвсгэр нутгийн үлдсэн цацрагийн хэмжигдэхүүний картыг хамгийн дулаан (7-р сард) хамгийн хүйтэн сар (1-р сар)-аар ба бүтэн жилээр зохиожээ.

	Энэ картаас үзвэл ЗХУ-ын нутгийн ихэнх хэсэгт хавтгай дөрвөлжин сантиметр талбайд жилийн турш 30—60 килокалори нарны илч авах ба өөрөөр хэлбэл нарны бүх цацрагийн 30—50 хувь нь манай дэлхийд ногддог байна. Дээр хэлсэн тоо бол ЗХУ-ын нарны дулааны эрчим хүчний ресурсийн4 тухай ерөнхий төсөөллийг бидэнд өгөх юм. Үнэн хэрэгтээ бүс бүхэнд, муж хязгаар нутаг, район бүхэнд тэр нь ландшафтаас шалтгаалж харилцан адилгүй хуваарилагдана.

	Орон нутгийн газар зүйн онцлог, уур амьсгалд ямар хэмжээгээр нөлөөлөх тухай дор хэлье.

	 

	 

	Газар зүй ба уур амьсгал

	Хэрэв нарны цацраг манай дэлхийн дулааны эрчим хүчний эх булаг, агаар мандлын эргэлт нь ертөнц дахинд түүнийг гол хуваарилагч нь байдаг бол газрын гадарга нь нарны эрчим хүчийг ганцхан хэрэглэгч нь мөн юм.

	Нарны дулааны илчийг хэчнээн хэрэглэж, хэчнээнийг агаар мандалд юм уу, шууд огторгуйн уудамд эргүүлж цацруулах зэрэг нь хэвтээ гадарга ямар байхаас шалтгаална.

	Газрын гадаргын шинж төрх тэгш ба тэгш биш, түүн дээр дов толгод ба нуур цөөрөм бий эсэх, ургамлаар хучигдсан буюу эсвэл элсэн цөл болох, далай тэнгис хэр зэрэг ойр орших, өөрөөр хэлбэл түүнээс олон мянган км-ээр алслагдсан зэрэг нь тэр орон нутгийн уур амьсгалыг нэлээд хэмжээгээр тодорхойлж өгнө.

	Жишээ болгоход манай орны 1-р сарын дундаж хүйтний хэмжээг нэг өргөрөгт орших бусад орныхтой зэрэгцүүлж үзэхэд их илүү байдаг. Түүгээр ч барахгүй нэг өргөрөгт орших Улаанбаатар ба Чойбалсан хотуудыг харьцуулж үзвэл 1-р сарын дундаж хүйтэн Улаанбаатарт -270, Чойбалсан хотод -200 орчим байна. Энэ хоёр хот нь нэт өргөрөг дээр орших тул нарнаас ирэх дулааны илч адил байх ёстой.

	Гэтэл тэр хоёр хотын 1-р сарын дундаж хүйтний хэмжээ, 7-р сарын дулааны дундаж хэмжээ, унах тунадас, салхи, чийг өөрөөр хэлбэл уур амьсгал ялгаатай байдаг нь тус орон нутгуудын газар зүйн онцлог нөхцөл, далай тэнгисээс алслагдсаны хувьд харилцан адилгүй байгаа, тус хоёр хотууд нь далайн түвшнээс дээш харилцан адилгүй өргөгдсөн, хотгор гүдгэрийн харилцан адилгүй байдал зэргээс шалтгаалж байгааг та бүгд мэдэж байгаа шүү дээ.

	Хаврын дулаахан өдөр ууланд та зугаалахаар гарлаа гэж бод, тэгвэл уулын энгэр талд цас хэдийнээ хайлж, шинэ ногоо соёолон байхад, уулын ар хажууд энд тэнд цас мэр сэр үлдсэн байх нь бишгүй л дайралддаг шүү дээ. Энэ үед та тал газар, ойд ба намагтай газар, хоёр метрийн өндөрт агаарын халуун хүйтнийг хэмжиж үз л дээ. Тэгвэл агаарын халуун хүйтэн нь ойролцоо гарах болно. Одоо та дээр хэлсэн газруудад газраас дээш 5 ба 10 сантиметрийн өндөрт агаарын халуун хүйтнийг хэмжиж үзвэл их ялгаатай, харилцан адилгүй тоо гарах болно. Үүнээс үзэхэд газрын гадаргад ойртох тусам уур амьсгал улам огцом өөрчлөгдөнө. Тиймээс ус тогтсон газар овгор газар, ямар нэг ургамал тарьсан тарианы талбай зэргийн уур амьсгал нь бусдаас ялгаатай өөрийн онцлогтой байх тул түүнийг микроклимат буюу бяцхан уур амьсгал хэмээн нэрлэнэ.

	Манай оронд өндөр уул, тал, хотгор алаглаж байдаг явдал нь халуун хүйтний хуваарилалтад зохих илрэлээ олдог.

	Их нууруудын хотгорт 1-р сарын дундаж хүйтэн нь 30-40° байхад уулархаг нутгаар 25-20° байна. Хотгор газруудад хүйтэн жавартай байхад, уул өндөрлөгийн оройд тийм хүйтэн жавар байдаггүйг олон хүн ажигласан байх нь мэдээж.

	Тийм ч учраас манай зарим орон нутгуудад айлууд ууланд нэлээд дээгүүр өвөлжих явдал байдаг билээ. Яагаад ийм үзэгдэл ажиглагдаж байна вэ? гэж та лав бодож үзсэн байх ёстой.

	Шөнө, газрын гадарга дулаанаа цацруулан алддагаас тэнд хүйтэн агаарын давхарга үүсэж бий болдог. Тэр нь хүндийн хүчний нөлөөгөөр хөндий хоолойгоор юм уу, дов өндөрлөгийн оройгоос доошоо хотгор газар луу урсана. Тэр нь урсаж байгаа ус адил газрын гадарга дахь хотгор хонхрыг бөглөхийг эрмэлзэж, эцэст нь том хотгор, хөндий хоолойд хуралдан тогтоно. Энэхүү агаар нь хүйтэн бөгөөд хүнд, түүгээр ч барахгүй хөдөлгөөн багатай болно. Тэрхүү хүйтэн агаар нь нарны дулаан илч хэдийд түүнийг хөөтөл юм уу, хэдийд салхи гартал тэндээ тогтвортой байдаг.

	Ингэж газрын гадаргын хотгор гүдгэрийн тэгш биш байдал нь тэр нутгийн хөрс ба агаарын халуун хүйтний горим хэвтээ чиглэлд харилцан адилгүй байх нөхцөлийг бүрдүүлээд зогсохгүй, янз бүрийн хүйтэн агаар хуримталсан хонхрууд ба дулаавтар хэсгүүдийг бий болгодог. Мөн хотгор гүдгэрийн тэгш биш байдалтай халуун хүйтний босоо бүсүүд гэгч холбоотой юм.

	Ууланд 100 м дээшлэх тутам халуун хүйтний хэмжээ дунджаар 0,5-1.0 градусаар багасна. Ууланд 100-200 м-ийн өндөрт гарсан хүн хойшоо 100 км явсантай адил юм. Нүдний өмнө Ландшафтын бүсүүд өөрчлөгдөнө. Тариалангийн талбай юм уу, зүгээр талбай өнгөрч ой үргэлжилнэ. Дараагаар нь уулын нуга үргэлжилж эцэст нь ургамалгүй асга хаднууд үзэгдэнэ. Тэр нь жилийн ихэнх үеүдэд мөнх цас мөсөөр хучаастай байдаг.

	Ландшафтын бүс бүхэн нь уулын нөлөөний дор бүрэлдэн тогтсон өөрийн онцгой уур амьсгалтай байдаг,

	Алма-Ата хот орчмын Тянь-Шань ууланд байрлуулсан цаг уурын станцаас 7-р сард хийсэн ажиглалтын халуун хүйтний дунджийг үзвэл:

	Орон нутгийн нөхцөл байдал агаарын эргэлтэд багагүй нөлөө үзүүлнэ. Өндөр уул нуруунууд нь зэрэгцээ хоёр районы уур амьсгалын онцгой хил нь болон, агаарын урсгалын хөдөлгөөний зам дээр нь саад болон зогсохоос гадна агаарын орон нутгийн эргэлтийг үүсгэн бий болгох, орон нутгийн уулын салхи үүсэх нөхцөлийг бүрдүүлдэг

	Хамгийн их дэлгэрсэн салхинууд бол «уулын хажуугийн салхинууд» юм. Шөнө энэхүү салхинууд нь уулын хажууг дагаж доошоо салхилах ба өдөр эсрэгээр салхилна. Дулаанаа цацруулан алдахаас үүссэн нэлээд хүйтэн агаарын давхарга нь хүндийн хүчний нөлөөгөөр өөрийнхөө хурдыг улам ихэсгэн доошоо бууна.

	Уулын уруу хурдлан буй цаначин хүнийг та лав харсан байх аа! Уулын бэлд ойртох тусам түүний хурд нь улам ихэсдэг. Түүнтэй мөн адилхан доошлох тутам салхины хурд ихэсдэг байна. Хэрэв уул нь эгц өндөр, урт хажуутай байх юм бол уулын бэл хавьд салхины хурд нь ураганы хүчинд заримдаа хүрч болох юм.

	Уулууд дахь агаарын орон нутгийн эргэлт нь уул хөндийн салхи үүсэх нөхцөлийг бүрдүүлнэ. Энэ салхинууд нь өдөр уулын хөндийг өгсөн шөнө хөндийг уруудаж салхилна. Ийм уул хөндийн салхинууд Улаанбаатар, Мөрөн, Улиастай, Хараа зэрэг салбаруудад тодорхой ажиглагдана.

	Хотгор гүдгэрийн байдал нь газрын гадаргын ямар нэг хэсгийн халуун хүйтэн ба салхины горимыг бүрэлдүүлэн тогтооход нөлөөлөөд зогсохгүй, тэр нь үргэлж унах тунадасны тоо хэмжээг тодорхойлж өгдөг.

	Ялангуяа манай орны газрын гадаргын тогтоц тандсанд их нөлөөтэй. Өндөр нь ихсэх тусам унах тунадасны хэмжээ ихэснэ. Манай Алтай, Хангай, Хэнтийн уулсаар жилд 300 мм-ээс их хэмжээний тунадас унах ба заримдаа 400-500 мм хүртэл тунадас унасан ч удаа байдаг. Гэтэл манай тал нутгаар жилд 100-150 мм, говь нутгуудаар 100 мм юм уу, заримдаа түүнээс ч бага байх явдал үзэгдэнэ. Бороотой өдөр дунджаар манай орны уулархаг хэсэгт жилийн 60-70 хоног, тал хөндийд 40-60, говьд 30 хоног байдаг байна.

	Орон нутгийн уур амьсгал дотроо онцгой ялгаатай байх нь эрс тэс эх газрын уур амьсгалтай манай оронд тодорхой үзэгдэнэ. Цаг уурын элементүүдийн дундаж үзүүлэлтүүд нь манай орны уур амьсгалын тухай ойлголтыг өгөх боловч, хангалттай биш юм. Тиймээс манай орны уур амьсгалын тухай ярихад «цаг агаарын шинж байдал нь Ази тивийн дотоод хэсгийн уур амьсгалын тухай тодорхой төсөөллийг өгч чадна» гэж Н. М. Пржевальскийн хэлсэн үгийг санах хэрэгтэй.

	1942 оны 6-р сарын 3-4-нд Улаанбаатар хотод цаг агаарын доорх өөрчлөлтийг бид нүдээрээ үзсэн билээ гэж Э. М. Мурзаев бичсэн байдаг. 

	 

	«6-р сарын 3-ны орой 6 цагт гадаа дулаан, нартай бараг салхигүй байлаа. Хоёр цагийн дараа өмнө зүгээс зөөлөн салхи салхилж эхэллээ. Оройн 9 цаг болоход салхины хүч ихсэж хурд нь секундэд 12-15 метрт хүрч, шороо тоос, үүл манан бүрхэж тэнгэрт 9 баллын үүлтэй боллоо.

	10 цаг болоход, өөрөөр хэлбэл 1 цагийн дараагаар салхигүй нам гүм болж тэнгэрт үүлгүй, од түгсэн цэлмэг тэнгэр харагдаж байв. Өглөө 9 цагт битүү үүлтэй алсын бараа маш муу харагдаж, уулс мананд хучигдаж, баруун хойноос салхи салхилж цас орж байв. Агаарын дулаан +1° байлаа. Ингэж хэдэн хоног өвөл эргэж ирсэн юм. 12-15 цагийн хооронд цаг агаарын тийм сонин өөрчлөлт болж билээ» 

	 

	гэжээ.

	Янз бүрийн газар зүйн онцлогууд уул, хязгаар нутаг, район, хот суурин, талбай ой тайгын байдалд тохирсон шинж төлөвийг олгон, уур амьсгалыг бүрэлдэн тогтооход нөлөөлнө. Янз бүрийн газрын гадарга, өөрөөр хэлбэл дэвсгэр гадарга нь бусад уур амьсгалыг бүрдүүлэгч нөхцөлүүдээс ялгаатай нь гэвэл уул уур амьсгалд тэр хязгаар нутаг район, хот суурин, тал нутаг ойн байдалд тохирсон өөрийн онцгой шинжийг олгодогт оршино... ингэж тэр нь бидний дээр ярьсан, уур амьсгалын янз бүрийн байдлыг бий болгодог.

	 

	 

	Агаар мандлын эргэлт ба уур амьсгал

	Салхины тухай эртний үлгэр домгуудад янз бүрээр тайлбарладаг байсан боловч хүмүүс чухам яагаад салхи үүсдэг, салхи гэгч юу болох тухай удаан хугацаагаар тайлбарлаж чадахгүй байлаа.

	Жишээлбэл, Аристотель салхи яагаад үүсдэг тухай хэлэхэд манай дэлхий үргэлж ууршилтыг гаргаж байдаг.

	Тэнгис далай, нуур цөөрөм ууршдаг ба хөрс хүртэл чийгийг ялгаруулна... 

	Түүнээс гадна газраас гал, түймэр хот тосгоноос тэнгэрт нэлээд хэмжээний утаа хөөрч байдаг.

	Утаа ба «ууршилт» хоёр нь хамтран тодорхой өндөрт хүрч, дараа нь ойж салхи маягтай болж газар дээр бууж ирнэ гэж тэр хэлж байлаа.

	Энэхүү буруу тайлбарт удаан хугацаагаар эрдэмтэд ч хүртэл итгэж байлаа.

	Тэгвэл одоо орчин үеийн шинжлэх ухааны дүгнэлтийг үзье.

	... Нарнаас ирэх дулааны илч газрын гадарга дээр харилцан адилгүй хуваарилагддагийг та бид цөм мэднэ. Манай дэлхийн туйлын районууд нь зөвхөн зун дулааныг хүлээн авах ба түүнийгээ бүхэл жилийн турш алдана.

	Экватор хавьд дулааныг бүхэл жилийн турш хүлээн авах ба бүхэл жилийн турш дулааныг алддаг тул тэнд бүхэл жилийн туршид халуун хүйтний хэмжээ бараг адил байдаг. Янз бүрийн нөхцөл байдлаас шалтгаалж дулаан нэг өргөрөг дээр харилцан адилгүй хуваарилагдах явдал байдаг. Нэг газар зүйн бүсэнд тэнгис, цөл говь, уул, ой мод зэрэг байдаг шүү дээ. Тэгвэл тэнгис нь цөл говь ба талаас хүйтэн, харин уул нь ой модноос хүйтэн байх болно. Дээр бидний ярьсанчлан Ландшафт тус бүр нь янз бүрийн хэмжээний дулааныг хүлээж авна.

	Нарны дулаан илч газар дээр янз бүрээр хуваарилагдах нь агаарын даралтыг харилцан адилгүй хуваарилагдахад хүргэнэ. Хүйтэн агаар хуралдаж буй орон нутгийг аваад үзвэл тэнд агаар нь нэлээд нягт бөгөөд хүнд байдаг тул агаарын даралт их, харин дулаан ба чийгтэй агаартай орон нутгуудад агаар нь нэлээд сийрэг бөгөөд хөнгөн байдаг.

	Янз бүрийн орон нутгуудын газар дээрх агаарын даралт харилцан адилгүй байх нь агаарын хөдөлгөөнийг үүсгэх нөхцөл нь болох ба тэр нь даралт багатай тэр хэсэг рүү, өөрөөр хэлбэл, нягт агаартай газраас сийрэг агаартай газар луу хөдөлж хөдөлгөөнөө өөрчилнө.

	Тэгвэл хаана агаарын их даралттай хэсэг, хаана бага даралттай хэсэг байрлаж байгаа, агаарын массууд хаашаа хөдөлж байгааг мэдэх, маргааш юм уу хэд хоногийн дараа агаарын урсгал хаашаа чиглэхийг мэдэх нь хамгийн чухал юм.

	Чухам энэ үед бид хоногийн турш агаарын даралт, салхины хурд ба зүг чигийг багажийн тусламжтайгаар хэмжиж байдаг олон мянган цаг уурын станцуудын тухай санах хэрэгтэй.

	Хэмжилтийн дүнгүүдийг зураг дээр буулгаж зурна. Харин одоо, цаг агаарыг урьдчилан мэдээлэгч инженер агаарын урсгал хаанаас хаашаа ямар хурдтай хөдлөн байраа өөрчилж байгааг харж чадна.

	Дараагаар нь тэр изобаруудыг зурах ба өөрөөр хэлбэл ижил даралттай газруудыг шугамаар холбож, циклон (бага даралттай хэсэг) ба эсрэг циклон (их даралттай хэсэг) хаа байрлаж байгаа, янз бүрийн агаарын массуудын ялгаа, өөрөөр хэлбэл агаарын фронт хаагуур өнгөрч буйг тодорхойлно.

	Дараа нь тэр инженер энэхүү агаарын массууд хаашаа хөдөлж байраа өөрчилж байгааг тодорхойлдог.

	Тийм янзаар эрдэмтэд цаг агаарын байдлыг ажиглаж түүнийг урьдчилан хэлдэг ба түүнийг одоо төвөгтэй электрон машины тусламжтайгаар урьдчилан бодож гаргах болжээ.

	Одоо агаарынхаа хөдөлгөөндөө эргэж оръё. Агаарын даралт газрын гадарга дээр харилцан адилгүй тархсанаас шалтгаалж, салхи гардаг гэдэг нь илэрхий боллоо.

	Үүгээр, туйлуудаас экваторын зүг чиглэсэн агаарын урсгалууд ба экваторын дагуу үүсдэг үргэлжийн пассат салхинууд тайлбарлагдана. Өвөл хөрсөн эх газраас тэнгисийн зүг, зун хүйтэн тэнгисээс нэлээд халсан эх газрын зүг чиглэсэн агаарын урсгалууд нь муссон хэмээх тогтмол салхинуудыг үүсгэх ба тэр нь алс Дорнод, Ази тивийн өмнөд хэсэг ба бусад газруудад ажиглагдана.

	Мөн, зун нуурын эрэг хавьд салхийг ажиглавал өдөр нуураас эргийн зүг, шөнө эргээс нуурын зүг салхилна.

	Нэлээд их даралттай хэсгүүд нь түүнээс агаарын урсгал гарч байх асар том агаарын резервуар адил юм. Тийм резервуараас агаар зөвхөн урсан гарахаар хязгаарлагдахгүй нь мэдээж. Их даралттай хэсгээс агаараа алдахын хэмжээгээр түүний дээд хэсэгт бага даралттай хэсэг бий болох бөгөөд тэр өөд тал бүрээс нь агаар тэмүүлнэ. Тийм резервуарын дотоод хэсэгт агаарын хөдөлгөөн нь дээрээсээ доошоо явагдана.

	Харин бага даралттай хэсэг нь түүний доод хэсгээр агаар урсан орж байдаг. Тийм онцгой маягийн резервуартай адил юм. Энд бол усны санд хуралдаж байгаа ус адил агаар аажмаар хуралдаж ирэхэд даралт нь өсөж эхлэх ба энэ хэсэгт агаарын урсгал нь эсрэг өөрөөр хэлбэл төвөөсөө ар тал руугаа чиглэсэн байдаг. Түүний дотоод хэсэгт дулаан агаар дээшээ хөөрнө.

	Манай дэлхийн бөмбөрцгийн салангид хэсгүүд, дэлхийн нэлээд том биш эх газар (нуур, тэнгисийн эрэг, ой тайга г. м.) дээр явагдах агаарын энэхүү солилцоог агаарын мандлын эргэлт гэж нэрлэнэ.

	Хэрэв тиймэрхүү солилцоо нь их хэмжээгээр, өөрөөр хэлбэл туйлууд ба экваторын хооронд юм уу, их том бүс ба тусгай хэсгүүдийн хооронд явагдахыг агаар мандлын ерөнхий эргэлт гэж нэрлэнэ. (Зураг № 1-ийг үз).

	Хэрэв тийм агаарын солилцоо нь хоногийн турш их биш районууд: ой тайга, нуур дээр явагдахыг агаарын орон нутгийн эргэлтэд хамааруулж үзнэ.

	Агаарын мандал дахь агаарын эргэлт нь зөвхөн ус, хуурай газар хоёрын хооронд явагдаад зогсохгүй үүлнүүд дахь асар том циклон, эсрэг циклонуудын хооронд явагдана.

	Өөрөөр хэлбэл, манай дэлхийг бүрхсэн агаар мандал нь үргэлжийн хөдөлгөөнд орших ба агаарын эргэлт нь газрын гадарга дээрх агаарын даралтыг тэгшитгэхийг эрмэлздэгээс гадна газрын гадарга дээр дулааныг хуваарилахад тус дөхмийг үзүүлнэ.

	Өвлийн улиралд манай орны нутаг дэвсгэр дээр тус орны хойд хэсэгт төвтэй эсрэг циклон тогтдог. Эх газрыг хүчтэй хөргөх нь хүйтэн нарлаг, цэлмэг өдрүүдтэй, эсрэг циклоны төв хэсэгт бараг салхигүй их даралтын төвийг үүсгэнэ. Өвлийн улиралд туйлын агаарын фронтын өмнө хил нь Хятадын нутагт орших учир манай нутаг дээр эх газрын туйлын агаарын масс байрлаж байдаг.

	Зун, Дундад Азийн эх газар халж ирэх ба Төв азийн цөлүүдэд эх газрын дулаан орны агаар бүрэлдэн тогтож, тэр нь манай орны дэвсгэр нутгийг аажмаар хамран авахтай хамт туйлын агаарын фронт нь хойшилж Сибирьд хүрч ирдэг. Зун бага даралтын төв нь Азийн эх газрын өмнөд хэсэгт байрлаж байдаг.

	Даралтын иймэрхүү байдлаас шалтгаалж манай оронд зун ба өвлийн турш, ер нь бүтэн жилийн турш баруун хойд, хойд, баруун зүгийн салхинууд голчлон ноёрхоно.

	Агаарын эргэлтээс шалтгаалж үргэлжид дулаан харилцан адилгүй хуваарилагдана. Тэр нь орон нутгийн хотгор гүдгэрийн онцлог, хуурай газар тэнгисүүд байгаа эсэх болон бусад олон нөхцөлүүдээс шалтгаална

	Жишээ нь: Иранд «зуун өдрийн» салхи гэгч зуны улиралд салхилна.

	Цөл говийн элс нь 70 градус хүртэл хална. Өдөртөө тэнд дулаан агаар хүчтэй дээшээ хөөрөх ба түүний улмаас цөл нутаг дээр агаарын даралт нь хүрээлэн буй уулынхаас их болно. Гэтэл, уулнаас цөл говийн зүг нэлээд хүйтэн салхи салхилна. Тэр нь хэчнээн доошоо буух тусам төчнөөн халж хуурай болох ба цөл говьдоо хүрч чадалгүй тэр нь хуурай халуун болдог.

	Хэрэв уулын хэлбэр байдал нь агаарын хөдөлгөөнийг тусгай саваар чиглүүлэн урсгах ахул тийм салхинууд нь зөвхөн өөрийнхөө хурдыг өөрчилж маш удаан салхилж болох юм.

	Цөл ба уулан дахь агаарын даралтын зөрөө хэчнээн их болох тусам салхины хүч улам ихсэж магадгүй ураганы хүчинд ч хүрч болох юм. Хотгор гүдгэрийн хэлбэр байдал дээр хэлснээс ялгаатай тийм цөл нутгуудад ийм салхи ажиглагддаггүй.

	Антарктидад ихэнх станцуудад бараг үргэлж салхи эх газраас эргийн зүг салхилна. Ийм салхийг мөстлөгийн салхинууд гэж нэрлэнэ.

	Тэр нь мөсөн уулын дагуу, цаг ямагт хурдаа ихэсгэн салхилна.

	Эрэг хавийн нэлээд газруудад тийм салхины хурд нь секундэд 90 метр буюу цагт 130 км орчим байдаг.

	Манай дэлхийн бөмбөрцгийн нэлээд хэсгүүдэд уур амьсгалыг бүрэлдэн тогтоход агаарын эргэлтийн нөлөөлөх нөлөө маш их юм. Агаарын эргэлтийн ачаар Арктика, Антрактид нь дулааныг бусад өргөргүүдээс авна.

	Хэрэв агаарын эргэлт байдаггүй сэн бол тэнд агаарын хүйтэн нь 100 градусаас нэлээд бага байх сан бөгөөд мөсөн гадарга нь ирэх нарны илчийг бараг бүгдийг нь ойлгодог болохоор жилээс жилд улам хүйтрэх сэн билээ.

	Уур амьсгалыг бүрэлдэн тогтоход агаар мандлын эргэлтийн үзүүлэх нөлөө их ба бага байх нь бусад уур амьсгалыг бүрэлдүүлэгч нөхцөлүүд, ялангуяа газрын гадаргын хэлбэр байдалтай харших байдлаас шалтгаална.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


1966 оны хэвлэлийн Хэвлэн нийтлэлийн мэдээлэл

	Монголын Эрдэм Дэлгэрүүлэх Нийгэмлэг

	 

	Р. ЛОМБОРЕНЧИН

	 

	УУР АМЬСГАЛ

	 

	Хянан боловсруулсан Д. Доржжанцан

	 

	УЛААНБААТАР ХОТ

	1966 он

	 

	Техник редактор Я. Бадарч

	Хянагч Ө. Шаравдорж

	 

	Өрөлтөд 1965 оны 12-р сарын 10-нд орж

	Хэвлэлтэд 1966 оны 1-р сарын 17-нд шилжсэн 

	 

	Цаасны хэмжээ 70X108 1/32 

	хэвлэлийн хуудас 1 3/4 

	 

	Хэвлэсэн тоо 3000 

	 

	А—23864 

	Зах № 583

	 

	Д. Сүхбаатарын нэрэмжит Хэвлэлийн Комбинат 

	Улаанбаатар, Д. Сүхбаатарын талбай, 2.

	
Заметки

